Robert Negoiță a țipat la agenții Poliției Locale a Municipiului București luni, 18 martie, în timp ce transmitea live, pe Facebook, de la lucrările din fața primăriei de sector. Primarul Sectorului 3 s-a enervat pentru că Primarul Capitalei, Nicușor Dan, a dispus oprirea lucrărilor pe Calea Dudești, pe motiv că Primăria Sectorului 3 nu are autorizație de lărgire a străzii.
Negoiță a revenit însă asupra atitudinii sale într-o postare pe Facebook..
"În dorința mea de a face cât mai multe lucruri, evident că atunci când se întâmplă lucrurile într-un fel, în care eu nu am cum să înțeleg, că nu pot să înțeleg de ce, să te opui unor lucruri absolut utile, absolut necesare....Nu cu nervi se rezolvă problemele, eu îmi cer scuze că am fost puțin nervos. Există o vorbă pe care o știu din copilărie, părinții mei m-au învățat și mi-au zis că cel mai deștept cedează primul sau cel mai deștept cedează.
În această relație cu primarul general îmi doresc să fiu eu persoana inteligentă, persoana care să cedeze și am solicitat colegilor să refacem, ce s-a făcut rămâne bun făcut, aici refacem pavajul, trimitem documentația către Primăria Generală și Dumnezeu cu mila. Dacă vor dânșii să o facă, bine, dacă ne dau acceptul nouă", afirmă Negoiță într-o înregistrare video pe Facebook.
De asemenea, edilul de la Sectorul 3 precizează că nu are nimic de împărțit cu primarul general al Capitalei și în niciun caz nu este o chestie politică, ceea ce s-a întâmplat astăzi, potrivit Puterea.ro.
"Chiar nu se poate în Centrul orașului să ne disputăm, să ne certăm de parcă am avea ceva de împărțit. Nu, n-am nimic de împărțit cu primarul general, n-am nimic personal cu dumnealui, nu mă interesează Primăria Generală, nu mă interesează să candidez în altă parte, dar, da, știu ce nenorocire este cu traficul în această intersecție, știu ce necesară este această lucrare.
Nu ține de campania electorală, noi de 5 ani lucrăm la acest proiect, n-are nicio legătură cu campania electorală ..(..) are legătură cu necesitatea…Să îi dea D-zeu inteligența necesară primarului general: ori să ne lase pe noi să facem, ori să le facă dumnealui, la un trafic cât mai fluent și la un aer cât mai curat", mai declară Negoiță.